# Nevezzék el Rólad a Fishing on Orfű nagyszínpadát!

### Akár Rólad is elnevezhetik idén a Fishing on Orfű nagyszínpadát. A fesztivál első számú helyszínének neve azé lesz, aki a legnagyobbat licitálja rá. A befolyt összeget természetesen jótékony célra fordítják a szervezők.

Melyik fesztiválon történhet meg az, hogy a nagyszínpadot Rólad nevezik el? A Fishing on Orfű eddig is híres volt közvetlenségéről, így talán az sem meglepő, hogy a fesztivál nagyszínpada idén akár a Te nevedet is viselheti. *“A program véglegesítése során jutott eszünkbe, hogy még egyik fesztiválon sem volt olyan, hogy Kovács János nagyszínpad. Ha nem egy cégnek adjuk a nevet, akkor miért ne legyen az bárkié?”* – mondta el Lovasi András, a Fishing egyik főszervezője. “*Azt is egyből eldöntöttük, hogy a befolyt összeget jótékony célra fordítjuk.*” – tette hozzá.

A játékszabályok egyszerűek: csak magánszemély licitálhat, a licit alapja és a licitlépcső is 100 forint. A nyertes csak saját vagy szerettei nevét, annak esetleg becézett változatát választhatja a nagyszínpad nevéül. A fesztivál a győztesnek külön molinóval kedveskedik. Az árverésből befolyt összeg egészét a pécsi [Misina Természet- és Állatvédő Egyesületnek](http://www.misina.hu/) ajánlják fel a szervezők. Itt lehet bekapcsolódni az árverésbe: <http://egyeb.vatera.hu/egyeb_szolgaltatas/a_fishing_on_orfu_fesztival_nagyszinpada_1751673968.html>

Az idén négynapos Fishing on Orfű június 19 és 22 között kerül megrendezésre. A fesztivál nulladik napja a Kispál és a Borz előtt tiszteleg. A rendezvényre 4 napos bérletek 12990 Ft-ért válthatóak. Napijegyet a Kispál-napra 2990 Ft-ért, a fesztivál további napjaira 4990 Ft-ért vásárolhatóak a *Ticketportal* országos hálózatában vagy a [http://fishingonorfu.ticketportal.hu/](http://fishingonorfu.ticketportal.hu/" \t "_blank) weboldalon.