# Újra összeáll a Kispál és a Borz

## Újra összeáll az elmúlt évtizedek egyik legfontosabb hazai formációja, a Kispál és a Borz. 2014-től évente egyszer, kizárólag a Fishing on Orfű nulladik napján ad majd összesen 3 tematikus koncerteket a zenekar.

A következő 3 évben a Kispál és a Borzról szól majd a Fishing on Orfű fesztivál nulladik napja. A legendás zenekar időrendben játssza el slágereit: először a Bräutigam Gábor kiválásig tartó időszak kerül terítékre, 2015-ben a ’94-’98-ig terjedő időszak dalaiból válogatnak majd, míg 2016-ban az utolsó sorlemezek legfontosabb dalai, valamint a sorlemezen meg nem jelent dalok hangzanak majd el Orfűn.

Évekre lebontva az alábbi lemezekből válogat a zenekar:

* 2014: Naphoz holddal, Föld, kaland, ilyesmi, Ágy, asztal, tv, valamint a Sika, kasza, léc bizonyos dalai
* 2015: Sika, kasza, léc, Ül, Bálnák, ki a partra, Holdfényexpressz
* 2016: Velőrózsák, Turisták bárhol, Én, szeretlek, téged + nagylemezen már meg nem jelent szerzemények

A zenekar minden évben 1-2 új dalt tervez megjelentetni az aktuális koncertek beharangozásaképpen. Ám a Kispál nem lesz aktívan működő formáció: a 3 tematikus koncerten kívül nem tervez több magyarországi koncertet a zenekar.

Lovasi András hangsúlyozta: a tagság egyet értett abban, hogy közös cél, elképzelés híján nem állnak újra színadra. Egy nagy, ‘best of’-jellegű visszatérést biztosan visszautasítottak volna, ám a tematikus koncertek ötlete minden tagnak szimpatikus volt. Ráadásul az eredeti felállásból Kispál András és Bräutigam Gábor örömzenélés céljából már többször is összejött a próbateremben, ahol a közelmúltban Lovasi András is csatlakozott hozzájuk.

A 2014-es Fishing on Orfű fesztiválra bérletek és a nulladik napi Kispál-Originál koncertre november 15-től kaphatóak a Ticketportál országos hálózatában.