# Teljes a Fishing on Orfű programja

## Közzétette részletes zenei programját a legbarátságosabb fesztiválként ismert Fishing on Orfű. 2014-ben is ott lesz az Orfűi tó partján mindenki, aki szerethető a hazai alternatív zenei színtéren. A Kispál és a Borz újjáalakulásán túl számos további meglepetést, valamint új helyszínt is ígér a fesztivál.

A Fishing tavaly év végén jelentette be, hogy az elkövetkező 3 év nulladik napjain a Kispál és a Borz lép fel Orfűn. 2014 június 18-án a zenekar első 4 lemezéből szemezget majd az alapító Bräutigam - Kispál - Lovasi – Ózdi felállás, **Kispál és a Borz (Original**) néven, 20:30-tól az OTP Nagyszínpadon. Előttük lép fel az **Üllői Úti Fuck** valamint a **Pál Utcai Fiúk**, míg a kettes nagyszínpadon **Németh Juci** mutatkozik be új formációjával. A Kispál (Original) után pedig az **Európa Kiadó** zárja a nulladik nap zenei programját.

Csütörtöktől a megszokott medrében folytatódik a fesztivál. Az OTP Nagyszínpadon lépnek fel napjaink legfontosabb koncertzenekarai: itt játszik a **Punnany Massif**, a **Brains**, az **Intim Torna Illegál**, a **Budapest Bár**, a **Péterfy Bori & Love Band**, a **Quimby**, a **Supernem**, az **Anna & the Barbies**, a **HS7**, a **Vad Fruttik**, valamint a **Kiscsillag**.

A második nagyszínpadon tér vissza hangos programjával a **30Y**, itt lép deszkákra a **Subscribe**, az **Isten Háta Mögött**, az **Alvin és a Mókusok**, **Odett**, az **Óriás**, az idén új show-val jelentkező **Soerii & Poolek** és a **Kutya Vacsorája**. Továbbá itt lép fel a Los Angeles-i post-hardcore színtér legaktuálisabb zenekara, a **letlive.** is.

A Nagysátor továbbra is a változatos, ámde szórakoztató zenekarok gyűjtőhelye lesz. Itt ad koncertet a **Bëlga**, a **Fish!**, a **Carbonfools**, a **PASO**, az **Ivan & the Parazol**, **Akkezdet Phiai**, **Diaz**, **Ganxta Zolee és a Kartel**, **Fluor**, a **Hősök** és még sokan mások.

A Laptopszalon színpad a rétegzenék szerelmeseinek kedveskedik. Itt lép színpadra az idén csupán két koncert erejéig összeálló **annabarbi**, a **Junkie Jack Flash**, a **Kipu**, az **Uzipov**, a **Turbo** vagy a **Konyha**.

Borfalu színpad névvel egy új helyszín is helyet kapott idén a Fishingen. A fesztivál legmagasabban fekvő színpada a szellősebb hangszerelésű, különlegesebb koncerteknek ad majd otthon. Itt játszik a magyar blues-szenzáció, **Little G Weevil**, a **Budapest Voices**, **Frenk**, a **Tudósok**, valamint **Ferenczi György és a Rackajam** is. A Borfalu színpadhoz köthető egy új különlegesség is; itt minden nap a nyitó- és záróattrakció a **Nótakaraoke** lesz, ahol vállalkozó szelleműek egy – a legjobb autentikus és modern nótákból felkészült – cigányzenekar kíséretével engedhetik szabadjára nótázási vágyukat.

A fesztiválra jegyek kaphatóak a Ticketportál országos hálózatában, valamint a <http://fishingonorfu.hu/2014/jegy.html> weboldalon.

Minden további információ valmint a részletes zenei program megtalálható a [www.fishingonorfu.hu](http://www.fishingonorfu.hu) oldalon.