# Kispál-nappal indul a 2013-as Fishing on Orfű

### Június 19-én immáron hatodszor nyitja meg kapuit a világ legnagyobb orfűi fesztiválja, a Fishing on Orfű. Az idén négynapossá duzzadó rendezvény nulladik napja a Kispál és a Borz előtt tiszteleg.

Vajon visszatér-e valaha a Kispál és a Borz? A Fishing on Orfű ahelyett, hogy megpróbálná feltámasztani a legendás zenekart, inkább külön napot szentel annak emlékére. Június 19-én szerdán, a Fishing nulladik napján korunk legizgalmasabb produkciói közül több is ott lesz a FOO nagyszínpadán, hogy saját képére formálja a legendás formáció dalait. Az egész estés gálaműsoron fellép a Punnany Massif, a Soerii & Poolek, a Compact Disco, a Hétköznapi Csalódások, a Subscribe, a Brains, az Isten Háta Mögött, az Intim Torna Illegál, a Bëlga, az Óriás, a Supernem, Odett, az Uzipov és az Alvin és a Mókusok is, az est házigazdái Lévai Balázs és Varga Livius lesznek majd. A Kispál-nap programjait – és ezáltal a fesztivált is – a Csík zenekar teljes értékű koncertje nyitja majd meg, ahol az összes jól ismert és kedvelt ’borz-feldolgozásuk is elhangzik majd.

A nulladik nap egésze a Kispál és a Borz jegyében telik majd Orfűn: a 2. Nagyszínpadon Ágoston Béla *A borz filozófiája* c. estjével lép fel, míg a Café sátorban a tavaly megjelent *Holnaphoz Holddal* c. feldolgozáslemez előadói adnak koncertet. Aki pedig táncos mulatságra vágyik, annak a Kispál tagjaiból álló DJ-duók szolgáltatják majd a talp alá valót egészen hajnalig. Ráadásul aki ezen a napon érkezik a Panoráma Campingbe, belépője mellé egy Kispál és a Borz kiadványt kap ajándékba.

**A KISPÁL-NAP BEHARANGOZÓ VIDEÓJA:** [**http://www.youtube.com/watch?v=Iyk8QoQNgto**](http://www.youtube.com/watch?v=Iyk8QoQNgto)

Csütörtöktől a megszokott fesztiválprogram fellépői továbbra is változatos és izgalmas egyveleget alkotva ígérnek szórakozást az élőzene kedvelőinek. A Nagyszínpadon idén is ott lesz a Quimby, a Punnany Massif, a Péterfy Bori & Love Band, a Brains, a Kiscsillag és a Vad Fruttik is. Új belépő a nagyszínpadosok klubjában a Supernem, míg természetesen Orfűn is játszik az idén újjáalakuló Kaukázus. A második nagyszínpadon lép fel a Soerii & Poolek, a VHK, az Intim Torna Illegál, az Isten Háta Mögött, valamint itt csíphető majd el a dallamos modern-rockban utazó, a Biffy Clyro kistestvéreként is emlegetett brit Gunning for Tamar is. A Lenti sátor jól megszokott bulihangulatát hozza majd az Anna & the Barbies, a Magashegyi Underground, a Szabó Balázs Bandája, a Carbonfools vagy a Fish! is. Ezen a helyszínen a péntek továbbra is a szövegelőké: itt lép színpadra a Hősök, a Bëlga, Ganxta Zolee és a Kartel, valamint Akkezdet Phiai is. A Laptopszalon-sátor programja bír a legszínesebb zenei kínálattal: itt jól megfér egymás mellett a Kaláka és a Blind Myself, de akár Üllői úti Fuck és a Mary Popkids is.

A Fishing különös figyelmet szentel az új tehetségek bemutatására, ezért a fesztivál idén új koncerthelyszínnel bővül: a Szabad az Á színpad a kevésbé ismert, de annál több meglepetést tartogató csapatok bázisa lesz.

A rendezvényre 4 napos bérletek 12990 Ft-ért válthatóak. Napijegyet a Kispál-napra 2990 Ft-ért, a fesztivál további napjaira 4990 Ft-ért vásárolhatóak a *Ticketportal* országos hálózatában vagy a [http://fishingonorfu.ticketportal.hu/](http://fishingonorfu.ticketportal.hu/" \t "_blank) weboldalon.