# Rave és hulla – egy hónap mulva Fishing on Orfű!

### Bemutatjuk a Fishing 2013-as himnuszát, eláruljuk, kié lett a fesztivál nagyszínpada, valamint közzétesszük az idei szabadidőprogramot is. A legfrissebb Fishing – hírek!

Ünnepélyesen bemutatjuk a Fishing on Orfű [idei himnuszát](http://www.youtube.com/watch?v=dAzc7SS2LUA&feature=youtu.be), amit nem más, mint Pálinkás Tamás IHM vezér - már Viva Comet jelöléssel is bíró - elektronikus formációja, a Tej jegyez. A dalhoz készült videóklip átlagos hétköznapokon készült mobiltelefonok segítségével, ráadásul a fesztivál szervezői is feltűnnek a kisfilmben!

Elkelt a Fishing on Orfű nagyszínpada! Örömünkre szolgál, hogy a jótékonysági aukción keresztül több, mint 150 000 forinthoz segíthettük hozzá a Misina Természet- és Állatvédő egyesületet. Ezúton is gratulálunk a nyertesnek, Deli Kálmánnak, aki fiáról nevezte el a fesztivál első számú helyszínét, így a legnagyobb bulik idén a Deli Máté nagyszínpadon lesznek Orfűn.

A koncerteken túl a Fishing idén is gazdag szabadidőprogram-választékkal készül – aktív kikapcsolódást biztosítva a látogatóknak szárazföldön, vízben, levegőben, két keréken, vagy akár lóháton. A Hosszúlépés Fröccs(kul)túrán a különböző fröccsfajták és az orfűi gasztronómia nyomába eredünk. A Statikus Sörtúrán megmártózunk a habokban; először az élményfürdőben, majd (átvitt értelemben persze) a helyi kézműves sörfőzdében. A kerékpáros túrán a Mecsek erdei és tavai között tekergünk, gyalogosan akár a Denevérmúzeumot is bejárhatjuk, de akár lóháton is megismerhetjük az egész környéket. Az orfűi tavon pedig egy nagy csapattal sárkányhajózhatunk, és horgászverseny is lesz! A malomban megtanítják, hogyan kell dagasztani és sütni a kenyeret, a fesztivál borutcájában pedig az ínyenceknek borkóstolókat és vakteszteket szervezünk. Mindezt ledolgozhatjátok a kispályás foci bajnokságon, a nyári hoki bajnokságon vagy asztalitenisszel. De rekeszeket is építhettek, zsonglőrködhettek, a korán kelőknek pedig napindító aerobikedzéssel is készülünk. A programokról bővebb információt a [www.fishingonorfu.hu](http://www.fishingonorfu.hu) oldalon lehet találni. A jelentkezések június 3-án indulnak.

Az idén négynapos Fishing on Orfű június 19 és 22 között kerül megrendezésre. A rendezvényre 4 napos bérletek 12990 Ft-ért válthatóak. Napijegyet a Kispál-napra 2990 Ft-ért, a fesztivál további napjaira 4990 Ft-ért vásárolhatóak a *Ticketportal* országos hálózatában vagy a [http://fishingonorfu.ticketportal.hu/](http://fishingonorfu.ticketportal.hu/" \t "_blank) weboldalon.