# annabarbi – újra

## Újra összeáll a 2000-es évek elejének egyik meghatározó underground gitárzenekara, az annabarbi. A fővárosi kvartett két koncertet ad 2014 júniusában: a budapesti Gozsdu Manó klubban, valamint a Fishing on Orfű fesztiválon.

Az **annabarbi** megalakulása után viszonylag hamar a független gitárzenei színtér egyik zászlóshajójává vált. Az *Amber Smith*-ből érkező Bátor Bence, Egyedi Péter és Örményi Ákos, valamint Bence ikertestvére, Gergő 2001-ben kezdett el dalokat írni. 2002-ben jelent meg a bemutatkozó Ne hangosítsd fel… EP, 2003-ban pedig jött a Három, a zenekar utolsó stúdiófelvétele. Az **annabarbi** 2005 júniusában búcsúzott a közönségtől a telt házas Trafó Bár Tangóban.

A feloszlás után Egyedi és Örményi megalapította az Óriást, míg a Bátor testvérpár több zenei projektben vett részt együtt vagy külön-külön (June16, Amber Smith, Chief Rebel Angel, Kollaps, Black Mongo). Az újra összeállás miértjeiről így mesélt Péter: “Rengetegen kérdezgették az elmúlt években, mikor zenélünk újra, legalább egy koncert erejéig. Nagyon jól esett, hogy sokaknak hiányzik ez a zenekar. Hát ezt most nekik csináljuk!”. “Meg persze minket is izgatott, hogy hogyan szólalnának meg a dalaink ennyi év távlatából, hogyan működünk együtt most. Barátok maradtunk, zenélni is szeretünk, miért ne csináljunk két koncertet? Ennyire egyszerű.” – tette hozzá Gergő.

Az **annabarbi** visszatérése csak erre a két koncertre korlátozódik, nincsenek távlati tervek, a négyes nem dolgozik új dalokon. A koncerteken viszont elhangzik majd jópár, a zenekar utolsó időszakában született, felvételen nem szereplő dal is.

### A két visszatérő koncert:

2014. Június 6. péntek, Budapest, Gozsdu Manó Klub, 21:00

facebook esemény: <https://www.facebook.com/events/495810053852614/>

2014. Június 19. csütörtök, Fishing on Orfű fesztivál, 21:30

facebook esemény: <https://www.facebook.com/events/274781182682581/>